Koalisie beplan optog oor SAUK-man - Maroela Media
"Ons sal 'n optog na haar kantoor hou, hierdie is die jaar wat sy haar pos moet verlaat," het Thami Mzileni, hoof van die Kommunikasiewerkersvakbond (CWU), Dinsdag aan verslaggewers in Johannesburg gesê. "Sy het nie die mandaat van die kantoor van die Openbare Beskermer uitgevoer nie."
Die koalisie reageer op die verslag oor die SAUK wat Madonsela vrygestel het. Madonsela het Motsoeneng, die waarnemende hoof bedryfsbeampte en die raad van die openbare uitsaaier gekritiseer oor sy onregmatige aanstelling en salarisverhogings.
Charlotte Mampane, voormalige hoof bedryfsbeampte van die SAUK, en Phumelele Ntombela-Nzimande, voormalige senior uitvoerende direkteur van die SAUK, het klagtes teen Motsoeneng by Madonsela ingedien. Bewerings is ook ondersoek dat Motsoeneng tydens sy werksaansoek sy kwalifikasies vervals het en nie die waarheid gepraat het nie, insluitend dat hy matriek geslaag het.
Madonsela sê bewerings dat Motsoeneng bedrog gepleeg het, is gestaaf. Sy sê dit is kommerwekkend dat Motsoeneng se lêer by die SAUK verdwyn het terwyl hy ontken dat hy sy kwalifikasies vervals het.
Mzileni sê die groep verwerp die verslag. "Die verslag moes oor die bestuur van die uitsaaier gehandel het, maar het uiteindelik net oor 'n individu gehandel," het Mzileni gesê.